דני בסן

ביוגרפיה

בסן עלה בגיל 4 עם אמו לישראל. אביו נותר בברזיל. גדל בקריית גת.
עשה את שירותו הצבאי בלהקת חיל האוויר, שם השתתף בתוכנית "מוכרחים להמשיך לנגן". מאוחר יותר היה בסן חבר בהרכב "צוות הווי חיל האוויר", שהתפרסם מהשתתפותו בפסטיבל הזמר והפזמון של 1977 עם השיר "בתוך".
במהלך שירותו הצבאי נפטרה אמו.
תוך כדי הקלטת שירי ההרכבים הצבאיים באולפני גלי צה"ל, התוודע בסן ליזהר אשדות, אשר שימש כעורך מוזיקלי בתחנה וליאיר ניצני, טכנאי שידור. השניים כתבו ב-1979 לבסן את השיר "תנו לי רוקנ'רול" שהיה להיט, ומשם החלה דרכם המשותפת של השלושה. שיתוף הפעולה בין השלושה הביא להקמת להקת "תיסלם" בה היה בסן סולן הלהקה מהקמתה ב-1980 ועד התפרקותה בשנת 1983.
ב-1984 שיחק בסרטו של אורי ברבש, "מאחורי הסורגים", לצד ארנון צדוק ומוחמד בכרי.
בסוף שנת 1985 הוציאה חברת "הליקון" את אלבום הסולו הראשון של בסן, שנקרא על שמו. את כל שירי האלבום כתב יעקב רוטבליט, ועיבד והפיק מוזיקלית רמי קלינשטיין. מתוך האלבום הצליחו השירים "ככלות הקול והתמונה", שהלחין יזהר אשדות, ואשר הגיע למקום ה-22 במצעד הפזמונים השנתי תשמ"ו של רשת ג', "בית ספר לחופש הדיבור" שהלחין מני בגר, "תהיה לנו מלך" שהלחין מאיר בנאי ו"השד יוצא מן הבקבוק" שהלחין מייקל בנסון. עוד באותה באותה שנה יצא הסרט "קוקו בן 19" שבו שר את שיר הנושא שכתב והלחין הגיטריסט שלמה מזרחי, שזכה להצלחה ברדיו.
אלבומו השני, "הילד שבי", אותו גם הפיק, יצא באמצע 1989 בחברת "הד ארצי". באלבום זה הצליחו השירים "הילד שבי", "רוח מן הים" והשיר "דרכנו", אשר חודש בתחילת שנות ה-2000 והפך ללהיט גדול כשיר הנושא בסדרת הטלוויזיה "הבורגנים". שיר נוסף באלבום היה "דברים שרציתי לומר", שזכה לפרסום רב יותר כעבור שנה, כאשר בוצע על ידי מלחין השיר יהודה פוליקר באלבומו "פחות אבל כואב". יזהר אשדות הפיק מוזיקלית את האלבום, וקרדיט משותף על העיבודים ניתן לאשדות ולרן בגנו. 
בקיץ 1992 יצא אלבומו השלישי, "חלום שכחה" עם להקה מקומית, שלא זכה להצלחה. בסן עצמו היה שותף לעיבודים יחד עם חברי "להקה מקומית": עובד אפרת וקובי אייזנמן בגיטרות, צוף פילוסוף בבס, ומישל עמר בתופים
בשנת 1996 שיחק בסרטו של נדב לויתן, "אין שמות על הדלתות", לצידם של מאיר סויסה ומוסקו אלקלעי.
באפריל 2005 הוציא את אלבומו הרביעי - "מאז שהתאהבנו". האלבום כלל עיבוד לפסנתר וכלי מיתר לשיר מאלבומו הראשון - “ככלות הקול והתמונה”, “צ’רניצ’קי אובלצי” (עננים שחורים), שיר הנושא מתוך הסרט עטור הפרסים של ג’ולי שלז – “באבא לובה” (מסע החיפושים של בסן אחרי אביו בברזיל) ואת שיר הנושא “מאז שהתאהבנו”. בין כותבי השירים לאלבום: מיכה שטרית, מאיר גולדברג, יענקל’ה רוטבליט ועמיר לב, ובין מלחיניו ארקדי דוכין, קורין אלאל וסיוון שביט. אמיר צורף עיבד והפיק מוזיקלית את האלבום, שלא זכה להצלחה מסחרית רבה.
מאז התפרקות להקת תיסלם עסק בהקלטת ג'ינגלים וקריינות, בין היתר לפרסומות. במשך שנים הוא שימש כקריין הקבוע בקדימונים של הערוץ הראשון ושל שידורי טלעד. בין המיזמים בהם עסק ניתן לציין סדרת התעודה "עולם מופלא", לה תרם את קולו כקריין ההסברים בגרסה העברית. בעשור השני של המאה ה-21 הוא משמש כקריין קדימונים לתוכניות בערוץ 10.
ב-2015 ביצע דואט עם אדם גורליצקי את השיר "מגדלים" לאלבומו "שתי ארצות". השיר עצמו זכה להצלחה.
בשנות השמונים נישא בסן לחגית ציבנר. בשנת 1987 נולדה להם שלישייה של בנים.

קריירת דיבוב

בסן עסק גם בדיבוב. הוא תרם את קולו לתומאס אומלי בגרסה העברית של הסרט "חתולים בצמרת", לבאלו הדוב בסרט "ספר הג'ונגל 2" של דיסני (תפקיד שאותו מילא בסרט הראשון זמר אחר, דני ליטני) ובסדרת אנימציה שבאה לאחר מכן (אך לא הופקה בידי דיסני). הוא דובב גם את ג'ף מהסדרה "כנפי הרעם", וכן כזמר ב"צעצוע של סיפור" (תפקיד שבמקור ביצע אותו רנדי ניומן, כותב הפסקול של הסרט). הוא השתתף בכמה קלטות וידאו ותקליטורי צפייה לילדים, ביניהן כקריין אורח ב"שירים וסיפורים על אצבעות" בשנת 1995 לצידן של אפרת רייטן ופזית נוני. 
בשנת 1994 השתתף בסן בסרטה הדוקומנטרי של ג'ולי שלז "באבא-לובה". הסרט תיעד את מסע-השורשים של בסן בחיפושיו אחר אביו הביולוגי בארץ מוצאו, ברזיל, וחקירת המושגים אבהות, הורות ומשפחה. סרט זה זכה להצלחה גדולה וגרף פרס אופיר בקטגוריית הסרט התיעודי.